**TÁJÉKOZTATÓ**

**AZ INTÉZETBEN ELÉRHETŐ KREDITSZERZŐ REINTEGRÁCIÓS PROGRAMOKRÓL**

A Kalocsai Fegyház és Börtön vonatkozásában az alábbi programok kerültek meghirdetésre:

Reintegrációs célú csoportfoglalkozások:

Agresszivitást kezelő csoportfoglalkozás

Asszertivitást elősegítő csoportfoglalkozás

Droghasználat megelőző csoportfoglalkozás

Jobb agyféltekés rajztanfolyam

A jobb agyféltekés rajzolás lényege a megfigyelésben és egy új látásmódban rejlik. Olyan egyszerű és meglepő rajzolási technikákat tanulhat a fogvatartott, amelyek segítségével könnyedén tudja lerajzolni azt, ami valóban előtte van. A tanfolyam során megtanult új látásmódnak és nézőpontoknak köszönhetően, ami korábban lehetetlennek tűnt, azt most könnyedén megrajzolhatja bárki.

Színjátszó szakkör

A drámapedagógia olyan tevékenység, amely játékkal, a dráma eszközeivel, színházi konvenciókkal módszeresen nevel és oktat, amely intézetünkben úgy jelenik meg, hogy a szakkör tagjai a reintegrációs tiszttel közösen kiválasztják azt a művet/témakört, amit feldolgozni kívánnak, majd színpadra alkalmazzák. Az előadás minden részletét a fogvatartottak dolgozzák ki a reintegrációs tiszt segítségével, s a szerepjátszás mellett sokszor ők írják meg a szöveget, készítik el a díszleteket, jelmezeket.

Általános iskolások korrepetálása

A korrepetálás egy tanulástámogató szolgáltatás, amely során a reintegrációs tiszt segíti a tanuló fogvatartottat egy adott tantárgyban vagy készségfejlesztésben. A korrepetálás egyéni vagy csoportos formában történik, és általában felzárkóztatásra vagy az iskolai tananyag kiegészítésére, mélyítésére koncentrál. A reintegrációs tiszt segít a fogvatartottnak megérteni és elsajátítani az anyagot, felkészülni a vizsgákra, fejleszteni a tanulási stratégiákat és növelni az önbizalmat.

Kreatív szakkör

Célja: Hétről hétre mindig más technikával, különféle alapanyagokból alkotunk valami szépet és izgalmasat, igazodva az adott évszakhoz, aktuális ünnepekhez, eseményekhez. A szakkörre jelentkezők kérését is figyelembe véve alakítjuk ki a programot. A saját kezűleg készített nem mindennapi alkotások valódi, kézzel fogható sikerélményt nyújtanak, melyekkel még sokáig lehet büszkélkedni a család, a barátok és a zárkatársak előtt.

Börtönszabályok ismertetése, szabálykövető magatartás elősegítését célzó programok:

A program célja, hogy a fogvatartottak képesek legyenek a szabályoknak megfelelően tölteni a szabadságvesztés- büntetésüket a hatályos jogszabályok, magatartási elvárások ismertetése mellett.

Életvezetési szakkör

A képzés felkészítést nyújt:

- az öregedés általános és pszichológiai jellemzőiről, folyamatairól

- felkészít arra, hogy a fogvatartott megismerje a kulturált szabadidő eltöltésének lehetőségeit, azokat képes legyen összekötni az igényeivel, szükségleteivel, a rendelkezésre álló lehetőségekkel.

- iránymutatást ad az ügyintézés módszereiben, technikáiban

- segít abban, hogy az aktuális és vonatkozó etikai szabályoknak megfelelően végezze munkáját

Dohányzás leszoktató szakkör

A belső, lelki egészség, az erkölcsi normák feltérképezése, ezen határok megszabása a szakkör fő témája, mindemellett az egészségnevelést és a tápcsatornáról, tápanyagokról, élelmiszerekről, ételekről nyújtott elméleti ismeretek elsajátítására is kiemelt figyelmet szentelünk. A foglalkozásokon közvetített gondolatok, értékek és a személyes példák adásán keresztül egyfajta pozitív irányba vivő szemléletet tudunk kialakítani, hogy a fogvatartottak szabadulásuk után valóban megtalálják helyüket a nagyvilágban.

„TANULJUNK MAGYARUL!”

Reintegrációs programunk segítségével nemcsak a magyar nyelvhez és kultúrához kerülhet közelebb a fogvatartott, hanem szert tehet egy olyan szintű tudásra is, ami kitűnően megalapozza későbbi tanulmányait, és segít eligazodni bárhol Magyarországon.

Elsősorban az intézetünkben tartózkodó külföldi fogvatartottak nyelvtanulását szeretnénk megkönnyíteni, de jelentkezhet bárki, aki örömmel kalandozna a magyar nyelv világában.

Zenés meseterápia

A szakkör lényege nem pusztán a mesehallgatás, hanem a mesék tudatos használata, amely egyaránt alkalmazható az önismereti céltól egészen súlyos életválságok megoldásáig. A szabadidő hasznos és értelmes eltöltése azon fogvatartottak számára, akik szeretnék ének-zene ismereteiket, bábkészítésben való jártasságukat bővíteni, illetve szeretnének részt venni különböző irodalmi előadásokon, műsorokon, ünnepségeken.

Szabadulásra felkészítő program:

Pénzügyi tudatosságot támogató ismeretek átadása, társadalmi és munkaerő-piaci elvárások ismertetése.

Elsősegélynyújtás alapjai

Az oktatási program célja olyan gyakorlati tudás megszerzése, melyet a fogvatartott mind a fogvatartása során, mind pedig a szabadulását követően kamatoztatni tud. Az elméleti oktatás heti 1 alkalom, melyhez minden alkalommal társul az órai anyag gyakorlati kivitelezése. A képzés időtartama összesen 6 óra (6 × 1 óra) és 1 vizsganap. Az oktatást az egészségügyi szakterületről kijelölt személyi állományi tag és egy egészségügyi végzettségű szociális segédelőadó végzi.

Speciális részlegek programtervei:

Speciális részlegek (gyógyító-terápiás részleg, drog-prevenciós részleg, időskorú fogvatartottak részlege, a fogvatartás biztonságára különös veszélyt jelentő elítéltek részlege, átmeneti részleg) foglalkozásai heti ütemterv szerint, egyéb szakterületek bevonásával. A foglalkozásokat az adott részleg reintegrációs tisztje tartja.

*a SPECIÁLIS RÉSZLEGEK TAGJAI SZÁMÁRA BIZTOSÍTOTT FOGLALKOZÁSOK KREDITSZERZŐ PROGRAMNAK MINŐSÜLNEK*.

a PROGRAMOKON TANÚSÍTOTT MAGATARTÁS, EGYÜTTMŰKÖDÉS A FÉLÉVES ÉRTÉKELÉSBE BESZÁMÍT, EZÉRT FIGYELEMBE KELL VENNI AZ ALÁBBIAKAT:

* igazolatlan hiányzás nem megengedett
* aktív részvétel, érdeklődő magatartás
* jó minőségű kész termék bemutatása
* jó csapatmunka
* szabadidejében időt szán a foglalkozásra való felkészülésre

A jelentkezés kérelmi lapon történik, amit a reintegrációs tisztnek kell átadni!!